Derby-Lewis nog net ŉ jaar oor om te leef; Steve betoog saam oor sy paroolClive Derby-Lewis Foto: news.howzit.msn.com Clive Derby-Lewis (78) is met longkanker gediagnoseer en het na verwagting nog net ŉ jaar oor om te leef. Marius Coertze, Derby-Lewis se regsverteenwoordiger, het Vrydag aan Maroela Media gesê sy kliënt is gediagnoseer en word in ŉ privaathospitaal in Pretoria behandel. “Die spesialis wat hom behandel het gesê hy het nog net ongeveer ŉ jaar oor om te leef,” het Coertze gesê. “Die spesialis sê dat hy nie op Clive kan opereer om die kankergewas te verwyder nie, omdat die operasie meer kwaad as goed sal doen, weens Clive se ouderdom en dat sy liggaam te swak is.” Volgens Coertze is Derby-Lewis se regterlong, wat tydens sy tweede aanval in die Kgosi Mampuru-Sentraal-gevangenis stukkend gesteek is en platgeval het, intussen tydens ŉ operasie geheg. Dit is dieselfde long waar die kankergewas is. Coertze is besig met ŉ vierde aansoek om parool vir Derby-Lewis. “Ons gaan môre [Saterdag] om 09:00 by Kerkplein in Pretoria bymekaarkom en daarvandaan ŉ optog hou tot by die gevangenis se parkeerterrein,” het Coertze bygevoeg. “Die departement van korrektiewe dienste (DKD) het reeds aangedui dat hulle ons nie gaan toelaat om die terrein te betree nie. Ons beplan om ŉ versoek oor Clive aan die hoof van die gevangenis te oorhandig.” Coertze sê hy het Woensdag ook ŉ klag oor die DKD se gesloerdery met die paroolaansoek by die Openbare Beskermer, Thuli Mandonsela, se kantoor ingedien. “Ons het intussen ook ŉ skrywe aan die minister van die DKD gerig oor Clive se huidige gesondheidstoestand en die verwaarlosing van sy fisiese gesondheid wat kort-kort aan die lig kom. Ons het reeds twee keer sedert 2010 by wyse van ŉ aansoek aan die hooggeregshof ŉ hofbevel bekom om behoorlike mediese behandeling vir Clive te kry.” Die sanger en aktivis Steve Hofmeyr het op Twitter aangedui dat hy saam met ander Afrikanerbelangegroepe vanaf Kerkplein tot die gevangenis gaan stap. Derby-Lewis is in 1993 tot 25 jaar tronkstraf gevonnis vir sy rol in die moord op Chris Hani. Hy het ŉ vuurwapen gereël vir Janusz Walus, wat tans dieselfde vonnis uitdien. Al twee is aanvanklik die doodstraf opgelê, maar dit is tot lewenslange tronkstraf verander toe die doodstraf in Suid-Afrika afgeskaf is. Lees ook: Derby-Lewis het ‘lewensreddende operasie’ ondergaan Derby-Lewis: DKD-beamptes het te stadig reageer Derby-Lewis: Aanvaller wat Oscar dreig net nóg ‘n sensasie-soeker Derby-Lewis weer in tronk aangeval DKD ontken Derby-Lewis-berig Hof las dat Derby-Lewis na hospitaal oorgeplaas word Aanval op Derby-Lewis glo te doen met Waterkloof-2 Derby-Lewis en Walus sterk in hospitaal aan DKD bevestig aanval op Derby-Lewis en Walus Clive Derby-Lewis en Janusz-Walus glo in tronk aangeval